CELEX: E2017P0006
Language: el
Date: 2017-06-30 00:00:00
Title: Αίτηση για την έκδοση συμβουλευτικής γνώμης που υποβλήθηκε στο Δικαστήριο ΕΖΕΣ από το Héraðsdómur Reykjavíkur στις 30 Ιουνίου 2017 στην υπόθεση Fjarskipti hf. κατά της Síminn hf. (Υπόθεση E-6/17)

14.12.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 429/29
            
         Αίτηση για την έκδοση συμβουλευτικής γνώμης που υποβλήθηκε στο Δικαστήριο ΕΖΕΣ από το Héraðsdómur Reykjavíkur στις 30 Ιουνίου 2017 στην υπόθεση Fjarskipti hf. κατά της Síminn hf.
   (Υπόθεση E-6/17)
   (2017/C 429/13)
   Με επιστολή της 30ής Ιουνίου 2017 το Héraðsdómur Reykjavíkur (Πρωτοδικείο του Reykjavík), υπέβαλε αίτηση στο Δικαστήριο ΕΖΕΣ, η οποία παρελήφθη από τη Γραμματεία του Δικαστηρίου στις 19 Ιουλίου 2017, για την έκδοση συμβουλευτικής γνώμης στην υπόθεση Fjarskipti hf. κατά της Síminn hf. σχετικά με τα ακόλουθα ερωτήματα:
   
               1.
            
            
               Αποτελεί μέρος της αποτελεσματικής εφαρμογής της συμφωνίας ΕΟΧ το ότι φυσικό ή νομικό πρόσωπο σε κράτος της ΕΖΕΣ θα πρέπει να είναι σε θέση να επικαλεσθεί το άρθρο 54 της συμφωνίας ενώπιον εθνικού δικαστηρίου προκειμένου να ζητήσει αποζημίωση για παραβίαση της απαγορεύσεως της διατάξεως αυτής;
            
         
               2.
            
            
               Κατά την αξιολόγηση του κατά πόσον πληρούνται οι όροι για την αξίωση αποζημίωσης λόγω παραβίασης των κανόνων του ανταγωνισμού, έχει κάποια σημασία το κατά πόσον οι αρμόδιες αρχές έχουν αποφανθεί οριστικά σχετικά με παραβίαση του άρθρου 54 της συμφωνίας ΕΟΧ;
            
         
               3.
            
            
               Μπορεί να θεωρηθεί ως παράνομη συμπίεση των περιθωρίων τιμών, με την παραβίαση του άρθρου 54 της συμφωνίας ΕΟΧ, όταν μια επιχείρηση η οποία κατέχει δεσπόζουσα θέση σε χονδρική αγορά καθορίζει τέλη τερματισμού που ισχύουν για τους ανταγωνιστές της κατά τέτοιον τρόπο ώστε το τμήμα λιανικής πώλησης της ίδιας της δεσπόζουσας επιχείρησης να μην είναι σε θέση να αντλεί κέρδη από την πώληση τηλεφωνικών κλήσεων εντός του συστήματός της, εάν έπρεπε να επωμιστεί το κόστος πώλησής τους υπό τις ίδιες συνθήκες, όταν η ίδια η δεσπόζουσα επιχείρηση είναι επίσης υποχρεωμένη να αγοράζει υπηρεσίες τερματισμού από αυτούς τους ίδιους ανταγωνιστές σε υψηλότερες τιμές από τις τιμές με τις οποίες πωλεί η ίδια υπηρεσίες τερματισμού στους ανταγωνιστές της;
            
         
               4.
            
            
               Το γεγονός ότι μια επιχείρηση κατέχει δεσπόζουσα θέση στη σχετική αγορά χονδρικής αρκεί ώστε να θεωρηθεί ένοχη για παράνομη εφαρμογή συμπίεσης του περιθωρίου τιμών, παραβιάζοντας το άρθρο 54 της συμφωνίας ΕΟΧ, ή πρέπει η επιχείρηση να κατέχει δεσπόζουσα θέση στην αντίστοιχη αγορά λιανικής;